Den norske legeforening

v/Terje Sletnes

 Oslo, 26.02.12

**Høring – Revidert fastlegeforskrift.**

Styret i Norsk forening for palliativ medisin (NFPM) har mottatt høringsbrev av 22.12.11 og vil gjerne komme med følgende kommentarer:

Fastlegen har og bør ha en sentral rolle i behandling og oppfølging av alvorlig syke og døende pasienter på sin liste. Norsk forening for palliativ medisin vil derfor takke for muligheten til å komme med innspill til revidert fastlegeforskrift.

Vi har merket oss følgende punkter vi ønsker å kommentere:

1. Vi er i utgangspunktet positive til målsetningen for fastlegeforskriften:
* Styrket kvalitet, trygge, sikre, virkningsfulle, tilgjengelige, koordinerte og rettferdig fordelte tjenester der ressursene utnyttes på en god måte.
* Aktiv oppfølging av kronikere, tettere samhandling med de øvrige kommunale helse- og omsorgstjenester
* Bedre tilgjengelighet, raskere responstid.
1. Forskriften har et økt fokus på hjemmebesøk (§ 25). For palliative pasienter er hjemmebesøk fra fastlege et viktig tilbud som øker pasientens mulighet til å være hjemme også i terminalfase.
2. Forskriften fremhever at kommunene skal legge til rette for økt samarbeid mellom kommunens egne tjenesteytere, fastlegen og andrelinjetjenesten (§8). Et godt samarbeid mellom disse aktørene er svært viktig for å kunne yte god helsehjelp til alvorlig syke og døende.
3. Forskriften synes imidlertid å være preget av en rekke krav og innbyrdes til dels urealistiske forventninger til hva fastlegen skal kunne prestere, blant annet:
* Kort responstid med rask timeavtale uavhengig av pasientens problemstilling/bestilling (§23)
* Aktiv oppsøking av pasienter på listen med ulike behov som ikke selv tar eller ønsker kontakt (§ 19)
* Forebyggende arbeid til pasienter med økt risiko for sykdom, funksjonssvikt eller forverring av sykdom (§22)

NFPM mener at samarbeid med fastlegene omkring de palliative pasientene, spesielt i tverrfaglig sammenheng ved hjembesøk, er essensielt for en helhetlig oppfølging av disse svært alvorlig syke pasientene. Spørsmålet er om forskriften vil øke fastlegenes tilstedeværelse ved hjembesøk. Hjembesøk fra palliativt team er oftest halv-øyeblikkelig hjelp-konsultasjoner, det vil si i løpet av samme eller påfølgende dag. Det er tvilsomt om fastlegene vil få mulighet til å snu seg så raskt rundt dersom alle pasienter heretter selv skal prioritere når de vil ha legetime, uten en vurdering fra legekontorets side. Vi frykter at fastlegenes mulighet til å prioritere de sykeste pasientene vil reduseres pga fastlegeforskriften. NFPM mener at prioritering mellom pasienter er nødvendig idet ikke alle kan få alt - til enhver tid. Ved manglende faglig vurdering og prioritering vil sterke og relativt friske pasienter stille likt i kravet om legens oppmerksomhet som pasienter som er alvorlig syke og døende.

NFPM er også tvilende til nytten av at fastlegene pålegges å oppsøke personer med liten legesøkningsfrekvens. Vi tviler på at dette vil gi helsegevinst. Det er også etisk betenkelig at pasienten fratas eget ansvar og selvbestemmelsesrett. Vi tror at den tiden som vil medgå til å oppsøke denne pasientgruppen i stedet kan benyttes på fastlegenes sykeste pasienter. Vi opplever allerede i dag at det kan være utfordrende for fastlegene å delta i samarbeidet rundt de aller sykeste. Vi ønsker at fastlegene får frigjort tid til tverrfaglig samarbeid med 2.linjetjenesten i stedet for å drive oppsøkende virksomhet med usikker helsegevinst.

NFPM tror ikke det er veldig viktig at fastlegene tar alle telefoner innen 2 minutter. Vi tror det er av større viktighet at fastlegene gjør seg tilgjengelige for samarbeidende instanser ved å opprette, distribuere og raskt håndtere direkte telefonnumre.

Vår konklusjon er derfor at vi er bekymret for at økte krav til tilgjengelighet uten prioritering, oppsøkende aktivitet uten sikker helsegevinst, samt økt fokus og tidsbruk på friske pasienter (med risikofaktorer) vil gi en feilprioritering av ressurser. Resultatet kan totalt sett bli mindre tid til pasienter med alvorlig sykdom.

På vegne av styret i NFPM

Siri Brelin Eva Gravdahl Jan Henrik Rosland

Styremedlem Styremedlem Leder NFPM